9. การควบคุมภายใน

คณะกรรมการบริษัทเล็งเห็นความสำคัญต่อการสร้างระบบควบคุมภายในเป็นอย่างยิ่ง
มุ่งเน้นให้มีการควบคุมดูแลการปฏิบัติงานให้มีประสิทธิภาพมากขึ้น
โดยคณะกรรมการบริษัทได้มอบหมายให้คณะกรรมการตรวจสอบซึ่งปฏิบัติหน้าที่และแสดงความคิดเห็นได้อย่างเป็นอิสระเป็นผู้รับผิดชอบดูแลและสอบทานความเหมาะสมและความมีประสิทธิภาพของระบบการควบคุมภายใน
เพื่อให้มั่นใจว่าระบบการควบคุมภายในของบริษัทเหมาะสมและเพียงพอที่จะปกป้องทรัพย์สินของบริษัทและบริษัทย่อย
รวมทั้งป้องกันการแสวงหาผลประโยชน์โดยมิชอบของผู้บริหาร
โดยมีการเปิดเผยข้อมูลอย่างเพียงพอเพื่อให้เกิดความโปร่งใสและสามารถตรวจสอบได้ตามแนวทางการกำกับดูแลกิจการที่ดี
ทั้งนี้ เพื่อประโยชน์สูงสุดต่อผู้ถือหุ้นบนพื้นฐานความเป็นธรรมของผลประโยชน์ของผู้มีส่วนได้เสีย

ในปี 2554 บริษัทได้ว่าจ้างบริษัท มิลส์ แอนด์ ไวน์ สไตน์ จำกัด
เพื่อทำหน้าที่เป็นผู้ตรวจสอบภายในอิสระ
ทำการสอบทานและประเมินผลระบบการควบคุมภายในของบริษัท
รวมทั้งให้คำแนะนำและติดตามผลการปฏิบัติงานตามคำแนะนำดังกล่าว โดยที่บริษัท มิลส์ แอนด์ ไวน์
สไตน์ จำกัด จะเป็นผู้รายงานผลการสอบทานระบบการควบคุมภายในต่อคณะกรรมการตรวจสอบ
ซึ่งผลการสอบทานการควบคุมภายในสามารถสรุปได้ว่า
บริษัทและบริษัทย่อยได้ปฏิบัติตามมาตรฐานทางบัญชีที่ยอมรับโดยทั่วไป
ปฏิบัติตามประกาศของสำนักงานคณะกรรมการกำกับหลักทรัพย์และตลาดหลักทรัพย์และข้อบังคับของตลาดหลักทรัพย์ฯ
ในการรายงานงบการเงินรายไตรมาสและงบการเงินประจำปีของบริษัทและบริษัทย่อยตามที่ควรอย่างสม่ำเสมอ
รวมทั้งมีระบบการจัดทำและเปิดเผยข้อมูลในงบการเงินอย่างถูกต้อง ครบถ้วน เพียงพอ
และทันเวลา มีระบบการควบคุมภายในที่เพียงพอ เหมาะสม
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ
เพื่อให้การดำเนินงานของบริษัทและบริษัทย่อยบรรลุวัตถุประสงค์ตามที่กำหนดไว้และสอดคล้องกับกฎหมายและกฎระเบียบที่เกี่ยวข้อง
ทั้งนี้
ไม่พบประเด็นหรือปัญหาหรือข้อบกพร่องที่เป็นสาระสำคัญซึ่งอาจก่อให้เกิดความเสียหายต่อการดำเนินงานของบริษัทแต่อย่างใด

ทั้งนี้
คณะกรรมการบริษัทจะจัดให้มีการประเมินความเพียงพอของระบบการควบคุมภายในอย่างน้อยปีละ 1
ครั้ง
ซึ่งในการประเมินดังกล่าวจะมีคณะกรรมการตรวจสอบเข้าร่วมประชุมและแสดงความเห็นเกี่ยวกับความเพียงพอและความเหมาะสมของระบบการควบคุมภายใน
โดยแบบประเมินที่บริษัทใช้ประเมินนั้นจะอ้างอิง
“แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์
ซึ่งหัวข้อการประเมินครอบคลุมและมีความสัมพันธ์กับการดำเนินธุรกิจและกระบวนการบริหารงานตามองค์ประกอบการควบคุมภายในของบริษัทในด้านต่างๆ
ดังนี้

9.1 องค์กรและสภาพแวดล้อม

คณะกรรมการบริษัทมีการกำหนดเป้าหมายการดำเนินงานที่ชัดเจนและวัดผลได้
มีการสอบทานและอนุมัติแผนงานประจำปี
งบประมาณประจำปีของบริษัทตามที่ฝ่ายบริหารเสนออย่างรอบคอบ
และจัดให้มีสภาพแวดล้อมในองค์กรที่สนับสนุนให้ระบบการควบคุมภายในเป็นไปอย่างมีประสิทธิภาพ
ได้แก่ การกำหนดขอบเขตอำนาจหน้าที่ของคณะกรรมการบริหาร, ประธานเจ้าหน้าที่บริหาร
และกรรมการผู้จัดการอย่างชัดเจน กำหนดโครงสร้างองค์กร
การบังคับบัญชาแยกตามสายงานที่สอดคล้องกับกลยุทธ์การดำเนินธุรกิจและการกำกับดูแลกิจการ
โดยมีหน่วยงานตรวจสอบระบบควบคุมภายในที่เป็นอิสระรายงานตรงต่อคณะกรรมการตรวจสอบ
รวมทั้งได้ส่งเสริม สนับสนุน นโยบายการกำกับดูแลกิจการและจริยธรรมทางธุรกิจให้มีความชัดเจน
โปร่งใส มีการกำหนดนโยบายและแผนการปฏิบัติงานโดยคำนึงถึงความเป็นธรรมต่อพนักงาน ลูกค้า
เจ้าหนี้/คู่ค้า รวมถึงความรับผิดชอบต่อผู้ถือหุ้น สังคมและสิ่งแวดล้อม
โดยได้ทบทวนคู่มือนโยบายการกำกับดูแลกิจการและคู่มือจริยธรรมทางธุรกิจที่มีอยู่เดิม
เพื่อให้ความสำคัญกับการรักษาผลประโยชน์ของนักลงทุนและผู้มีส่วนได้เสียทุกฝ่ายอย่างเท่าเทียมกัน

นอกจากนี้ บริษัทยังให้ความสำคัญในเรื่องบุคลากร โดยกำหนดให้มีวัฒนธรรมองค์กร (Culture)
มาตรฐานการประเมินผล และการให้ผลตอบแทนที่ชัดเจนและเป็นธรรม
พร้อมทั้งจัดให้มีการพัฒนาฝึกอบรม ความรู้ ทักษะ
และความสามารถให้เหมาะสมกับงานที่ได้รับมอบหมายอย่างต่อเนื่องสม่ำเสมอตามแผนการฝึกอบรมรายบุคคล
(Individual Development Plan)
เพื่อส่งเสริมและพัฒนาศักยภาพของบุคลากรไปสู่ความเป็นมืออาชีพ

2.  การบริหารความเสี่ยง

บริษัทให้ความสำคัญในการบริหารความเสี่ยง
โดยบริษัทมีการประเมินปัจจัยที่อาจมีผลกระทบต่อการดำเนินธุรกิจของบริษัทอย่างสม่ำเสมอทั้งจากภายนอกและภายในบริษัท
อาทิเช่น ความเสี่ยงจากผู้รับเหมา ความเสี่ยงจากความผันผวนของราคาวัสดุก่อสร้าง เป็นต้น
ถึงแม้ว่าในปัจจุบันคณะกรรมการบริษัทจะยังไม่ได้กำหนดให้มีคณะกรรมการบริหารความเสี่ยงเป็นคณะกรรมการชุดย่อยอีกคณะหนึ่ง
แต่ได้มอบหมายให้คณะผู้บริหารเป็นผู้รับผิดชอบและพิจารณาการบริหารความเสี่ยง
โดยมีวัตถุประสงค์เพื่อหามาตรการป้องกันและจัดการความเสี่ยงให้อยู่ในระดับที่เหมาะสม
มีประสิทธิภาพและประสิทธิผลที่สอดคล้องในแต่ละสภาวการณ์
โดยไม่ส่งผลกระทบต่อการดำเนินงานของบริษัทเป็นสำคัญ ทั้งนี้
ผู้บริหารได้มีการทบทวนและวิเคราะห์แนวทางการบริหารความเสี่ยงเพื่อให้พนักงานที่เกี่ยวข้องนำไปปฏิบัติ
พร้อมทั้งจัดให้มีการประเมินผลและรายงานสรุปผลการบริหารความเสี่ยงต่อคณะกรรมการบริษัทเป็นประจำทุกปี

9.3 การควบคุมการปฏิบัติงานของฝ่ายบริหาร

คณะกรรมการบริษัทได้แต่งตั้งคณะกรรมการชุดย่อย 2 คณะ ประกอบด้วย
คณะกรรมการตรวจสอบและคณะกรรมการบริหาร ซึ่งคณะกรรมการทั้ง 2
คณะได้ปฏิบัติงานภายใต้ขอบเขตอำนาจหน้าที่ที่ได้รับมอบหมายในการควบคุมการปฏิบัติงานของฝ่ายบริหาร
ดังนี้

1.  กำหนดขอบเขตอำนาจหน้าที่และวงเงินอนุมัติของผู้บริหารทุกฝ่ายและทุกระดับไว้อย่างชัดเจนและเป็นลายลักษณ์อักษร
    โดยกำหนดตำแหน่งผู้มีอำนาจอนุมัติวงเงิน การสั่งการ การก่อหนี้
    และการชำระหนี้ไว้เป็นลายลักษณ์อักษร รวมทั้งได้มีการทบทวนความเหมาะสมอย่างน้อยปีละ 1
    ครั้ง

2.  จัดทำระบบการปฏิบัติงานและอำนาจหน้าที่ในการอนุมัติตามลักษณะการประกอบธุรกิจและโครงสร้างองค์กร

3.  กำหนดให้มีการจัดทำรายการข้อกฎหมายหรือข้อบังคับที่เกี่ยวข้องกับบริษัทเพื่อควบคุมให้ทุกหน่วยงานมีการปฏิบัติตามกฎหมายอย่างเคร่งครัด

นอกจากนี้ คณะกรรมการตรวจสอบได้พิจารณาทบทวนและอนุมัติแผนการตรวจสอบประจำปี
เพื่อให้ครอบคลุมทุกกระบวนการปฏิบัติงานที่ความเสี่ยงสูง
รวมทั้งครอบคลุมถึงความคาดหวังของผู้ที่มีส่วนเกี่ยวข้องกับบริษัท ทำให้บริษัทมั่นใจว่าหน่วยงานต่างๆ
มีการควบคุมการปฏิบัติงานที่เพียงพอทั้งด้านการเงิน การปฏิบัติงาน การปฏิบัติตามกฎหมาย ข้อบังคับ
ระเบียบ กฎเกณฑ์ต่างๆ ทั้งนี้
คณะกรรมการตรวจสอบได้พิจารณาประเด็นสำคัญและปัญหาที่ตรวจพบจากการตรวจสอบ
โดยได้เสนอแนะให้ฝ่ายบริหารดำเนินการแก้ไขและให้มีการรายงานผลการแก้ไข
มาตรการป้องกันมิให้เกิดปัญหาเดิมขึ้นอีก

กรณีที่มีการทำธุรกรรมกับกิจการหรือบุคคลที่เกี่ยวข้องกับบริษัทอันอาจจะนำมาซึ่งความขัดแย้งทางผลประโยชน์ระหว่างบริษัทกับกิจการหรือบุคคลที่เกี่ยวข้องกับบริษัทนั้น
ธุรกรรมที่เกิดขึ้นจะต้องผ่านขั้นตอนการอนุมัติตามระเบียบของบริษัทเช่นเดียวกับธุรกรรมปกติ
และผู้ที่เกี่ยวข้องกับการทำรายการจะต้องทำหน้าที่พิจารณาว่าการทำรายการมีความสมเหตุสมผลและเป็นไปตามปกติธุรกิจ
โดยคำนึงถึงประโยชน์สูงสุดของบริษัทและผู้ถือหุ้นเสมือนเป็นรายการที่กระทำกับบุคคลภายนอกและถูกต้องตามกฎหมาย
โดยธุรกรรมอันอาจจะนำมาซึ่งความขัดแย้งทางผลประโยชน์
โดยผู้มีส่วนได้เสียดังกล่าวจะไม่มีสิทธิออกเสียง และมีการเปิดเผยข้อมูลเป็นไปตามที่กฎหมายกำหนด

9.4 ระบบสารสนเทศและการสื่อสารข้อมูล

บริษัทได้จัดให้มีข้อมูลที่สำคัญต่างๆ อย่างเพียงพอสำหรับการนำเสนอเรื่องให้คณะกรรมการพิจารณา
เพื่อเป็นข้อมูลสำหรับให้คณะกรรมการใช้ประกอบการตัดสินใจ
โดยการจัดทำรายงานเชิงวิเคราะห์เปรียบเทียบหลักการและเหตุผล
พร้อมเอกสารประกอบข้อเท็จจริง
จัดส่งข้อมูลเพื่อประกอบการตัดสินใจเป็นการล่วงหน้าก่อนวันประชุมอย่างน้อย 7 วัน
โดยมีเลขานุการบริษัททำหน้าที่ให้คำแนะนำด้านข้อบังคับและกฎเกณฑ์ต่างๆ
ดูแลกิจกรรมของคณะกรรมการบริษัท ตลอดจนประสานงานให้มีการปฏิบัติตามมติคณะกรรมการบริษัท
รวมทั้งเป็นหน่วยงานที่เป็นศูนย์กลางในการจัดทำและจัดเก็บเอกสารสำคัญ ได้แก่ ทะเบียนกรรมการ
หนังสือนัดประชุมคณะกรรมการบริษัท รายงานการประชุมคณะกรรมการบริษัท
หนังสือนัดประชุมผู้ถือหุ้นและรายงานการประชุมผู้ถือหุ้นไว้อย่างเป็นระบบ
เพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้

ในส่วนของการจัดเก็บเอกสารประกอบการบันทึกบัญชีและบัญชีต่างๆ นั้น
บริษัทจะมีการจัดเก็บไว้อย่างครบถ้วน เป็นหมวดหมู่ทุกรายการ
เพื่อความโปร่งใสและเพื่อเป็นข้อมูลในการปฏิบัติงาน
โดยไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้

คณะกรรมการตรวจสอบได้พิจารณาร่วมกับผู้สอบบัญชี หน่วยงานตรวจสอบระบบควบคุมภายใน
และผู้ที่เกี่ยวข้องกับการจัดทำงบการเงินของบริษัททุกไตรมาส เพื่อให้มีความมั่นใจว่า
บริษัทมีการใช้นโยบายบัญชีตามหลักการบัญชีที่รับรองทั่วไปและเหมาะสมกับลักษณะธุรกิจของบริษัท
รวมทั้งการเปิดเผยข้อมูลอย่างเหมาะสม

บริษัทได้มีการพัฒนาระบบสารสนเทศผ่านระบบคอมพิวเตอร์อย่างต่อเนื่อง
เพื่อสนับสนุนการปฏิบัติงานระหว่างหน่วยงานโครงการและหน่วยงานที่สำนักงานใหญ่ให้เกิดประสิทธิภาพสูงสุด
ซึ่งในปัจจุบันบริษัทมีระบบสารสนเทศที่ใช้งานอยู่ดังนี้

1)  โปรแกรมบริหารข้อมูลโครงการ ใช้ในการบริหารจัดการข้อมูลของโครงการทั้งหมดของบริษัท
    ซึ่งทีมผู้บริหารสามารถตรวจสอบข้อมูลที่เกี่ยวกับการขายและสินค้าคงเหลือทั้งหมดได้ตลอดเวลา

2)  โปรแกรมบริหารงานขาย โปรแกรมสำหรับบันทึกข้อมูลลูกค้ามาเยี่ยมชม
    โครงการหรือข้อมูลงานขายที่เกิดจากโครงการต่างๆ ของบริษัทมายังสำนักงานใหญ่
    เพื่อให้ฝ่ายการตลาดสามารถวิเคราะห์ลักษณะความชื่นชอบและสิ่งที่ลูกค้าต้องการได้อย่างมีประสิทธิภาพและรวดเร็ว

3)  โปรแกรมระบบจัดการบริการงานหลังการขาย
    สามารถช่วยจัดเก็บประวัติการซ่อมและช่วยบริหารงานซ่อมทั้งหมด
    ซึ่งสามารถช่วยให้การติดตามสถานะการซ่อมแซม ระยะเวลา
    และงบประมาณที่ใช้สำหรับบ้านแต่ละหลังและ/หรือในแต่ละหมวดการซ่อมเพื่อนำมาวิเคราะห์หาสาเหตุว่า
    เกิดจากการใช้งาน หรือวัสดุที่ใช้ หรือจากการออกแบบ

4)  โปรแกรมบริหารงานจัดซื้อ เป็นโปรแกรมในการบริการงานจัดซื้อแบบ Online
    ช่วยในการจัดทำใบขอซื้อและการอนุมัติผ่านระบบ Online
    ทำให้มีความสะดวกในการบริหารจัดการงานด้านการสั่งซื้อสินค้าและวัสดุต่างๆ
    รวมทั้งการตรวจสอบสถานะใบสั่งซื้อได้อย่างสะดวกและรวดเร็ว
    ลดขั้นตอนการทำงานที่ยุ่งยากและซับซ้อนได้เป็นอย่างดี

ทั้งนี้ บริษัทมีมาตรการป้องกันความปลอดภัยสำหรับฮาร์ดแวร์ ซอฟแวร์ และระบบฐานข้อมูล
โดยมีโปรแกรมไฟร์วอลส์ป้องกันการบุกรุก โปรแกรมป้องกันไวรัส
มีการจัดทำสัญญาบำรุงรักษาเครื่องเซิร์ฟเวอร์
ตลอดจนระบบการสำรองข้อมูลที่มีประสิทธิภาพและการแยกจัดเก็บไว้ในที่ที่ปลอดภัย

9.5. ระบบการติดตาม

บริษัทได้มีการติดตามผลการปฏิบัติงานว่าเป็นไปตามเป้าหมายที่วางไว้ โดยในปี 2554
มีการประชุมคณะกรรมการบริษัทรวมทั้งสิ้น 4 ครั้ง
และมีระบบการติดตามผลการปฏิบัติงานเป็นลำดับชั้นตั้งแต่คณะกรรมการบริษัท คณะกรรมการบริหาร
และคณะผู้บริหาร เพื่อติดตามเป้าหมายและกำกับการดำเนินกิจการตามแผนกลยุทธ์ แผนงาน
และโครงการที่อยู่ในแผนธุรกิจประจำปีที่ได้รับอนุมัติจากคณะกรรมการบริษัทเป็นประจำทุกเดือน
พร้อมทั้งแก้ไขปัญหาที่อาจเกิดขึ้นและปรับแผนการดำเนินงานให้สอดคล้องกับสถานการณ์ที่เปลี่ยนแปลงไป
และเมื่อพบว่าผลการดำเนินงานมีความแตกต่างจากเป้าหมายที่กำหนดไว้
ได้กำหนดให้ผู้รับผิดชอบนำเสนอรายงานเพื่อทบทวนการปฏิบัติงานและการวิเคราะห์สาเหตุ
ตลอดจนร่วมพิจารณาเพื่ออนุมัติแผนการแก้ไขปัญหาและให้รายงานการปฏิบัติอย่างต่อเนื่อง

บริษัทจัดให้มีการตรวจสอบการปฏิบัติตามระบบการควบคุมภายในอย่างสม่ำเสมอโดยผู้รับผิดชอบในการดูแลการปฏิบัติงานตามระบบการควบคุมภายใน
และมีหน่วยงานตรวจสอบระบบควบคุมภายในทำการตรวจสอบการปฏิบัติงานและรายงานผลอย่างเป็นอิสระต่อคณะกรรมการตรวจสอบ
โดยในปี 2554 คณะกรรมการตรวจสอบมีประชุมร่วมกันทั้งสิ้น 4 ครั้ง